| Medaljeoversikt |
| --- |
| Konkurrerte for Folkerepublikken Kinas flagg Folkerepublikken Kina |
| Friidrett, kvinner |
| De olympiske ringer Olympiske leker |
| Bronse | Tokyo 2020 | 20 km kappgang |
| VM i friidrett |
| Gull | Beijing 2015 | 20 km kappgang |
| Bronse | Moskva 2013 | 20 km kappgang |
| Sølv | Daegu 2011 | 20 km kappgang |
| Bronse | Berlin 2009 | 20 km kappgang |
| Asialekene |
| Gull | Guangzhou 2010 | 20 km kappgang |
| Gull | Doha 2006 | 20 km kappgang |
| World Race Walking Cup |
| Sølv | Taicang 2014 | 20 km kappgang |
| Junior-VM i friidrett |
| Gull | Beijing 2006 | 10.000 m |

**Liu Hong** (født 12. mai 1987 i Anfu i provinsen Jiangxi) er en kinesisk kappgjenger. Hun ble verdensmester på 20 km i 2015, og har vunnet kappgang ved Asialekene to ganger.

Hennes foreldre var bønder, og hun har to eldre brødre. Hun begynte først med mellomdistanseløp, særlig 800 meter, men prøvde kappgang i 2002, og ble tidlig tatt ut på landslaget.

Hun tok gull under Sommer-OL 2016.

Idrettskarriere
---------------

Liu deltok i det kinesiske ungdomsmesterskapet i 2003, der hun fikk bronse på 5000 meter kappgang. Året etter deltok hun i det kinesiske løpet i IAAF Race Walking Challenge, der hun kom på 4.-plass på 20 km i seniorklassen. Hun fikk ingen medalje ved det kinesiske ungdomsmesterskapet i 2004, men endte på 4.-plass på både 3000 meter og 5000 meter. I 2005 vant hun sin første nasjonale tittel; hun vant kappgang ved det kinesiske juniormesterskapet i Nanning i februar, før hun igjen deltok i den kinesiske etappen av IAAF Race Walking Challenge i april, der hun kom på 10.-plass.

2006 ble hennes gjennombruddsår. Ved IAAF Race Walking Challenge-løpet i Mexico kom hun på 7.-plass, og på den kinesiske etappen kom hun på 3.-plass. Ved World Cup i La Coruña kom hun på 6.-plass i seniorklassen, og ved junior-VM i friidrett 2006 på hjemmebane i Kina vant hun 10.000 meter kappgang foran Tatjana Sjemjakina og Anamaria Greceanu. Hun vant senere også Asialekene 2006, med ny mesterskapsrekord på 20 km kappgang, på 1:32:19.

Hun ble seniorutøver i 2007, og vant dette året den kinesiske etappen av IAAF Race Walking Challenge. 20 år gammel deltok hun også ved VM i friidrett 2007, der hun kom på 19.-plass. Hun var nær medalje ved sommer-OL 2008, men endte på 4.-plass, fem sekunder bak Elisa Rigaudo, som senere ble Lius treningspartner.

Hun startet IAAF Race Walking Challenge 2009 med en tredjeplass i Kina, fulgt av en 8.-plass i La Coruña. Deretter deltok hun ved VM i friidrett 2009, der hun vant sin første VM-medalje som senior. Hun fikk bronse på 20 km kappgang, bak russiske Olga Kaniskina og irske Olive Loughnane. Hun ble kinesisk mester i oktober 2009, og fikk ny trener i november, da det kinesiske friidrettsforbundet ansatte italienske Sandro Damilano. 2010 startet med seier i det kinesiske mesterskapet i mars, og en 13.-plass ved World Race Walking Cup i Chihuahua i Mexico. Ved World Race Walking Challenge-etappen i Kraków kom hun på 3.-plass, og 6.-plass ved World Race Walking Challenge i La Coruña. Med 2.-plass på hjemmebane i september vant hun World Race Walking Challenge sammenlagt. Hun avsluttet 2010 med seier i Asialekene 2010, og forsvarte med det tittelen fra 2006.

Liu startet 2011-sesongen med seier i to løp, i Genève og Lugano, deretter to seire i IAAF Race Walking Challenge. Hun var en av medaljefavorittene ved VM i friidrett 2011, og endte der på 2.-plass bak Kaniskina, som vant sitt tredje VM på rad. Hun vant Trofeo Ugo Frigerio i februar 2012, og 30. mars 2012 vant hun et IAAF Race Walking Challenge-løp, med ny asiarekord på 20 km med tiden 1:25,46. Wang Yan hadde den tidligere rekorden, satt i 2001. Liu var en av favorittene til å vinne World Race Walking Cup 2012, men fikk en mindre skade på en av de siste treningene, og måtte derfor stå over. Ved sommer-OL 2012 i London kom hun på 4.-plass, og hun avsluttet 2012-sesongen med å sette ny asiarekord på 5 km, da hun vant de kinesiske universitetslekene, med tiden 20:34,76.

Også 2013-sesongen startet bra for Liu, med seier i Memorial Albisetti (20 km) i Lugano i Italia, med ny løyperekord på 1:27,06. Hun fikk bronse på 20 km ved VM i friidrett 2013 i Moskva, bak Jelena Lasjmanova og Anisia Kirdjapkina. Hun fikk dermed medalje i sitt tredje VM på rad, som første kinesiske utøver. Hun satte ny verdensrekord på 20 km ved Gran Premio Cantones de La Coruña, der hun gikk på 1:24,38 - 24 sekunder raskere enn den forrige rekorden. Ved Kinalekene i friidrett (National Games of the People's Republic of China) måtte det målfoto til for å skille Liu og Lü Xiuzhi, men Xiuzhi ble dømt foran, og Liu fikk sølvet. Hun kom på 2.-plass ved World Race Walking Cup 2014 på hjemmebane i Kina, bak Anisia Kirdjapkina.

Den 6. juni 2015 satte hun verdensrekord på 20 km, da hun vant Gran Premio Cantones de Marcha i Spania. Hun ble verdensmester for første gang i 2015, da hun vant 20 km ved VM i friidrett 2015. Igjen var det jevnt mellom Liu og Xiuzhi, men denne gangen vant Liu med 0,26 sekunder. I september deltok hun også ved Beijing International Marathon, der hun kom på 9.-plass med ny personlig rekord på 2:51:23.

Referanser
----------

1. ↑   World Athletics Database, World Athletics utøver-ID 198470, oppført som Hong Liu[Hentet fra Wikidata]
2. 1 2 3 4 5 6 7  IAAF - Fokus on Athletes Biography - *Liu Hong*, besøkt 22. november 2015.
3. ↑  «2016 Summer Olympics - Medal Tracker». espn.com. Besøkt 15. desember 2016.
4. ↑  IAAF - *Wang, Wu and Lu the winners at China's National Games walks*, besøkt 26. november 2015.
5. ↑  IAAF - *Liu breaks 20KM race walk world record in La Coruna*, besøkt 26. november 2015.
6. ↑  IAAF - *Report: Women's 20km race walk – IAAF world championships, Beijing 2015*, besøkt 26. november 2015.
7. ↑  IAAF- *Kipchumba and Moges win in Beijing*, besøkt 26. november 2015.

Eksterne lenker
---------------

* (en) Liu Hong – Olympics.com Rediger på Wikidata

* (en) Liu Hong – Olympic.org Rediger på Wikidata

* (en) Liu Hong – Olympedia Rediger på Wikidata

* (en) Liu Hong – Sports-Reference (OL-resultater – arkivert) Rediger på Wikidata

* (en) Liu Hong – World Athletics Rediger på Wikidata

* (en) Liu Hong – Track and Field Statistics Rediger på Wikidata
* (en) Profil hos All-Athletics Arkivert 23. november 2015 hos Wayback Machine.

| * v
* d
* r
De olympiske ringer OL-vinnere på 20 km kappgang, kvinner |
| --- |
| 
* **2000**: Wang Liping
* **2004**: Athanasia Tsoumeleka
* **2008**: Olga Kaniskina
* **2012**: Jelena Lasjmanova
* **2016**: Liu Hong
* **2020**: Antonella Palmisano

 |
| Menn: EM, VM, OL  • Kvinner: EM, VM, OL |

| * v
* d
* r
Verdensmestre på 20 km kappgang, kvinner |
| --- |
| 
* 1999: Liu Hongyu
* 2001: Olimpjada Ivanova
* 2003: Jelena Nikolajeva
* 2005: Olimpjada Ivanova
* 2007: Olga Kaniskina
* **2009**: Olive Loughnane
* 2011: Liu Hong
* **2013**: Liu Hong
* **2015**: Liu Hong
* **2017**: Yang Jiayu
* **2019**: Liu Hong
* **2022**: Kimberly García

 |
| Menn: EM, VM, OL  • Kvinner: EM, VM, OL |